b"\n_START_ARTICLE_\nJames Worthy\n_START_SECTION_\nZgodnja leta\n_START_PARAGRAPH_\nWorthy se je rodil v Gastoniji, v Severni Karolini. V svoji prvi srednje\xc5\xa1olski sezoni je dosegal povpre\xc4\x8dno 21,5 to\xc4\x8dke, 12,5 skoka in 5,5 podaje in tako popeljal svoje srednje\xc5\xa1olsko mo\xc5\xa1tvo Ashbrook High do tekme dr\xc5\xbeavnega prvenstva. Leta 1979 je bil imenovan na McDonald'sovo Vseameri\xc5\xa1ko tekmo, kjer je zaigral skupaj s kasnej\xc5\xa1imi NBA zvezdniki Isiahom Thomasom, Dominiqueom Wilkinsom in Ralphom Samsonom.\n_START_SECTION_\n\xc5\xa0tudentska kariera\n_START_PARAGRAPH_\nPo maturi se je Worthy vpisal na Univerzo Severne Karoline. \xc5\xbde v prvem letu igranja za ekipo univerze si je po\xc5\xa1kodoval gle\xc5\xbeenj. Skupaj s Samom Perkinsom in Alom Woodom je bil klju\xc4\x8dni \xc4\x8dlan ekipe, ki je v finalu lige NCAA izgubila proti Indiani. Kot krilni center je Worthy povpre\xc4\x8dno dosegal 15,6 to\xc4\x8dke in je bil vodilni strelec NCAA ekipe Tar Heels, kjer so bili zbrani nekateri kasnej\xc5\xa1i NBA zvezdniki \xe2\x80\x93 Sam Perkins in Michael Jordan. Worthy je skupaj z Ralphom Samsonom osvojil naslov igralca leta. V finalni tekmi lige NCAA leta 1982 so se Tar Heelsi pomerili z univerzo Georgetown. Worthy je tekmo odigral vrhunsko in je z ukradeno \xc5\xbeogo na koncu poskrbel za zmago. Dosegel je 28 to\xc4\x8dk z metom 13-17 in 4 skoke in je postal najbolj izstopajo\xc4\x8di igralec turnirja.\n_START_SECTION_\nNBA kariera\n_START_PARAGRAPH_\nZahvaljujo\xc4\x8d metu kovanca je Worthy NBA kariero pri\xc4\x8del kot edini prvi izbor na draftu, ki je bil izbran s strani aktualnih prvakov. To ga je kasneje pripeljalo do treh naslovov NBA prvaka, sprejetja v Naismithovo hi\xc5\xa1o slavnih in izbora med 50 najbolj\xc5\xa1ih ko\xc5\xa1arkarjev v zgodovini lige NBA.\n_START_SECTION_\n1. izbor\n_START_PARAGRAPH_\nLos Angeles Lakersi so leta 1979 za Dona Forda, ki so ga poslali v Cleveland dobili izbor v prvem krogu nabora 1982. Cavaliersi so sezono 1981-82 kon\xc4\x8dali z najslab\xc5\xa1im izkupi\xc4\x8dkom zmag in porazov, San Diego Clippersi pa z drugim najslab\xc5\xa1im. Tako je met kovanca odlo\xc4\x8dil komu gre prvi izbor na naboru. Zmagali so Lakersi, ki so na naboru s prvim izborom izbrali Worthyja._NEWLINE_Kot novinec je Worthy takoj naredil vtis. Igral je na polo\xc5\xbeaju krila in povpre\xc4\x8dno dosegal 13,4 to\xc4\x8dke s 57,9% metom. S svojo hitrostjo in dinami\xc4\x8dno zmo\xc5\xbenostjo doseganja to\xc4\x8dk se je Worthy odli\xc4\x8dno vklju\xc4\x8dil v napad Lakersov, imenovan\xc2\xa0\xc2\xbbShowtime\xc2\xab. Bil je mojster zaklju\xc4\x8devanja protinapadov v svojem slogu\xc2\xa0\xc2\xbbKipa svobode\xc2\xab. \xc5\xbdal se je njegova prva sezona v NBA kon\xc4\x8dala 10. aprila 1983, ko si je na tekmi proti Phoenix Sunsom zlomil nogo. Kljub temu, da se je sezona zanj kon\xc4\x8dala, je bil vseeno izbran v prvo peterko novincev leta 1983._NEWLINE_V naslednji sezoni je Worthy zaradi svojih odli\xc4\x8dnih iger kmalu postal \xc4\x8dlan prve peterke. Zamenjal je All-Star igralca in ljubljenca navija\xc4\x8dev, Jamaala Wilksa. Lakersi so bili dominantni celo sezono in v finalu so se sre\xc4\x8dali z Boston Celticsi. V 2. tekmi finala je Worthy napa\xc4\x8dno podal, Celticsi so \xc5\xbeogo prestregli in izena\xc4\x8dili izid. Lakersi so nato tekmo po podalj\xc5\xa1ku izgubili, v sedmih tekmah finala pa so bili bolj\xc5\xa1i Celticsi.\n_START_SECTION_\n\xc2\xbbBig Game James\xc2\xab\n_START_PARAGRAPH_\nZ zahtevnim trenerjem Patom Rileyem, ki je od ekipe vedno zahteval maksimum, so Lakersi v novo sezono krenili z mislijo o ma\xc5\xa1\xc4\x8devanju. Tudi tokrat so jim v finalu nasproti stali Celticsi, vendar so tokrat Lakersi v \xc5\xa1estih tekmah postali prvaki in prva gostujo\xc4\x8da ekipa, ki je kdaj slavila naslov prvaka v Boston Gardnu. Worthy je v finalni seriji dobil vzdevek\xc2\xa0\xc2\xbbBig Game James\xc2\xab. Med kon\xc4\x8dnico se je Worthy izkazal kot igralec v klju\xc4\x8dnih trenutkih tekme. Povpre\xc4\x8dno je v kon\xc4\x8dnici dosegal 21,5 to\xc4\x8dke z 62,2% metom, v finalu pa je dosegal 23,7 to\xc4\x8dke na tekmo. Med mar\xc4\x8dno tekmo proti Utahu je utrpel manj\xc5\xa1o po\xc5\xa1kodbo ro\xc5\xbeenice in zato je od te tekme do konca kariere med tekmami nosil za\xc5\xa1\xc4\x8ditna o\xc4\x8dala._NEWLINE_V sezono 1985\xe2\x80\x9386 so Lakersi znova krenili z \xc5\xbeeljo po osvojitvi naslova, vendar so jih v konferen\xc4\x8dnem finalu zaustavili Houston Rocketsi in njihov center Ralph Samson. Worthy je bil v tej sezoni prvi\xc4\x8d izbran na Tekmo vseh zvezd. V sezoni 1986\xe2\x80\x9387 so Lakersi znova slavili. Njihova ekipa, ki jo mnogi uvr\xc5\xa1\xc4\x8dajo med najbolj\xc5\xa1e ekipe v zgodovini lige NBA, je v finalu znova premagala Celticse. Worthy je v kon\xc4\x8dnici dosegal povpre\xc4\x8dno 23,6 to\xc4\x8dke na sre\xc4\x8danje._NEWLINE_Riley je v naslednji sezoni Lakerse znova popeljal do naslova in Lakersi so postali prva ekipa po letu 1969, ki je osvojila zaporedna naslova prvakov. Med rednim delom sezone je Worthy dosegal povpre\xc4\x8dno 19,7 to\xc4\x8dke, na tekmi proti Atlanti pa je dosegel 38 to\xc4\x8dk in postavil osebni strelski rekord. V finalu proti Pistonsom je Worthy znova postal\xc2\xa0\xc2\xbbBig Game James\xc2\xab\xc2\xa0in je povpre\xc4\x8dno dosegal 22 to\xc4\x8dk, 7,4 skoka in 4,4 podaje na tekmo. \xc5\xa0esta tekma, kjer je dosegel 28 to\xc4\x8dk in 9 skokov in predvsem sedma tekma finala, kjer je dosegel svoj edini trojni dvoj\xc4\x8dek s 36 to\xc4\x8dkami, 16 skoki in 10 podajami, sta bili klju\xc4\x8dni, da je Worthy postal Najkoristnej\xc5\xa1i igralec finala._NEWLINE_Riley je v novi sezoni \xc5\xbeelel tretji prstan zapored in Lakersi so se v finalu znova sre\xc4\x8dali s Pistonsi. Potem, ko je Abdul-Jabbar v finalu igral zadnje tekme svoje kariere in ko so Lakersi odigrali tri finalne tekme brez Magica Johnsona in Byrona Scotta, je bil celo odli\xc4\x8dni Worthy premalo. \xc4\x8ceprav je v finalu povpre\xc4\x8dno dosegal 25,5 to\xc4\x8dke in je v \xc4\x8detrti tekmi finala s 40 to\xc4\x8dkami izbolj\xc5\xa1al osebni strelski rekord, so Pistonsi zmagali v \xc5\xa1tirih tekmah. \xc4\x8ceprav sta pri Lakersih glavna zvezdnika v 80. letih bila Abdul-Jabbar in Magic Johnson, je Worthy vseeno izstopal. Predvsem v protinapadih je Worthy navdu\xc5\xa1eval publiko s svojimi zabijanji in izjemno hitrostjo. Z ostarelim Abdul-Jabbarjem je Worthy postal 2. opcija Lakersov v napadu. Lakersi so v sezoni 1989\xe2\x80\x9390 znova dominirali. Na koncu sezone so imeli najbolj\xc5\xa1i izkupi\xc4\x8dek zmag in porazov 63-19. \xc4\x8ceprav sta Johnson in Worthy v kon\xc4\x8dnici dosegala povpre\xc4\x8dno 25,2 to\xc4\x8dke oz. 24,2 to\xc4\x8dke, so v konferen\xc4\x8dnem finalu Lakersi morali priznati premo\xc4\x8d Phoenixu. V naslednji sezoni so Lakersi pripeljali Worthyjevega nekdanjega soigralca Sama Perkinsa. Worthy je v sezoni povpre\xc4\x8dno dosegal 21,4 to\xc4\x8dke in Lakersi so zopet zaigrali v finalu. Tokrat so jim nasproti stali Chicago Bullsi in nekdanji Worthyjev in Perkinsov soigralec Michael Jordan. Bullsi so slavili v petih tekmah._NEWLINE_To je bila tudi zadnja mo\xc5\xbenost, da bi Worthy osvojil \xc4\x8detrti prstan. Magic Johnson se je novembra 1991 upokojil. Do konca kariere so Worthyja pestile po\xc5\xa1kodbe. V kon\xc4\x8dnici leta 1991 si je po\xc5\xa1kodoval komolec, leta 1992 je moral na operacijo kolena, zaradi katere je zaklju\xc4\x8dil sezono. Po \xc5\xa1tevilnih te\xc5\xbeavah s kolenom pred sezono 1994\xe2\x80\x9395, se je Worthy, po 12. sezonah igranja v ligi NBA, upokojil novembra 1994. Worthy je skupno odigral 926 tekem rednega dela, kjer je povpre\xc4\x8dno dosegal 17,6 to\xc4\x8dke, 5,1 skok in 3 podaje na tekmo s 54,4% metom. V 34 finalnih tekmah je povpre\xc4\x8dno dosegal 22,2 to\xc4\x8dke na tekmo s 53% metom. S 16.320 to\xc4\x8dkami je uvr\xc5\xa1\xc4\x8den na \xc5\xa1esto mesto klubske lestvice strelcev in tretje mesto na klubski lestvici ukradenih \xc5\xbeog (1.041). Leta 1996 je bil izbran za enega izmed 50 najbolj\xc5\xa1ih NBA igralcev vseh \xc4\x8dasov, leta 2003 pa je bil sprejet v Ko\xc5\xa1arkarski hram slavnih. Njegov dres s \xc5\xa1tevilko 42 so Lakersi upokojili.\n_START_SECTION_\nIzven igri\xc5\xa1\xc4\x8da\n_START_PARAGRAPH_\nOd sezone 2012\xe2\x80\x9313 naprej je Worthy studijski analitik za Time Warner Cable SportsNet and Time Warner Cable Deportes in sovoditelj oddaje Access SportsNet, ki je na sporedu pred in po tekmah Lakersov, prav tako pa je NBA analitik za KCBS-TV v Los Angelesu._NEWLINE_V za\xc4\x8detku sezone 2015-16, je Worthy postal pomo\xc4\x8dnik trenerja Byrona Scotta pri Lakersih.\n_START_SECTION_\nZasebno \xc5\xbeivljenje\n_START_PARAGRAPH_\nWorthy je bil od leta 1984 do 1996 poro\xc4\x8den z Angelo Wilder; rodili sta se jima dve h\xc4\x8derki, Sable in Sierra Worthy."